Hjemmeværnsfolk og soldater kunne fra den 25. juni ikke længere bo på det firestjernede Benniksgaard Hotel og feriecenteret Marina Fiskenæs, når de er udsendt som grænsevagter.

Nu bor de i stedet på Flyvestation Skrydstrup, Haderslev Kaserne og Søgårdlejren, og det sparer Forsvaret mange millioner kroner.

Det skriver JydskeVestkysten i dag.

Flytningen sker som følge af det forsvarsforlig, der blev indgået i januar. Opgaven med at bevogte grænsen er ikke længere politiets opgave, men Forsvarets. Derfor skal Forsvaret også stå for indkvarteringen af grænsevagterne.

Læs også : Grænsekontrol fortsætter til den 12. november

Modsat politiet har Forsvaret sine egne indkvarteringer i form af kaserner, og dem er de forpligtiget til først og fremmest at bruge, fortæller oberstløjtnant Carsten Michael Freund Møller fra operationsstaben i Værnsfælles Forsvarskommando.

- Vi forsøger at få mest ud af pengene, så vi synes, at det er rationelt at indkvartere vores soldater på vores egne områder. Jeg er embedsmand, men jeg er også skatteborger - derfor har jeg det rigtig godt med, at vi vælger en ressourcebevidst tilgang, siger han til DR.

Slut med golf og spa

På de to sønderjyske hoteller havde grænsevagterne udover kost og logi mulighed for at tilkøbe adgang til spa, wellness og forskellige sportsfaciliteter. Helt samme luksus er der ikke på kasernerne.

Jesper K. Hansen, der er formand for Centralforeningen for Stampersonel har ikke noget imod flytningen, da kasernerne stadig lever op til den standard, fagforeningen kræver.

- Selvfølgelig har der været nogle opmærksomhedspunkter, som vi har bedt om at få rettet op på. Det er vigtigt, at der er køleskab og komfur. Der manglede internet i Haderslev, og i Søgårdlejren var der bad på gangen. Det er ikke i orden.

Forsvaret har langt hen ad vejen imødekommet de krav, som Centralforeningen for Stampersonelhar haft til den nye indkvartering, fortæller Jesper Hansen.

Læs også : EU vil indsætte 10.000 grænsevagter

Der vil blive sparet millioner

I en aktindsigt, som JydskeVestkysten fik i 2016, fremgår det, at Rigspolitiet det år brugte 55 millioner kroner på at indkvartere grænsebetjente. Oberstløjtnant Carsten Michael Freund Møller vil ikke oplyse, præcis hvor meget Forsvaret kommer til at spare ved flytningen, da det er fortrolige statsaftaler.

- Besparelserne ligger i millionklassen, afslører han.

Læs også : Danmark øger bidrag med fly og båd til at vogte EU-grænse

Derfor er flytningen af soldater og hjemmeværnsfolk til sønderjyske kaserne ifølge Socialdemokratiets forsvarsordfører Henrik Dam Christensen også på sin plads.

- De folk, der patruljerer ved grænsen skal selvfølgelig behandles ordentligt. Jeg går ud fra, at det er muligt at indkvartere dem på en god måde på vores kaserner, og hvis vi så kan spare nogle skattekroner, er det fornuftigt, siger han.

Transporttiden bliver tre gange så lang

Fra grænsevagternes nye adresse på Flyvestation Skrydstrup til grænseovergangen ved Padborg er der nu cirka tre gange så langt som fra Bennikgaard Hotel i Gråsten, men ressourcerne til den øgede transporttid er intet i forhold til det, der kan spares, siger oberstløjtnant Carsten Michael Freund Møller.

- Selvom det kræver lidt ekstra transporttid, og det skal modregnes i arbejdstiden, giver det stadig en meget stor besparelse, slår han fast.